Ved Arden kørte to biler sammen lørdag, og ved Stae væltede en motorcykel, da en kat løb ind foran.

Lørdag eftermiddag har der været to mindre færdselsuheld i Nordjylland. Ved Arden stødte to biler sammen, da den ene bilist overså den anden bil ved et venstresving. Det skete ved krydset mellem Ardenvej og Lille Ardenvej. Der var flere personer i begge biler, men alle var uskadt efter sammenstødet. Til gengæld skete der materiel skade på bilerne. Tre ambulancer blev sendt til skadesstedet for at tilse bilister og passagerer. De kunne køre igen, efter at have konstateret, at alle var uskadte. Nordjyllands Politi modtog anmeldelsen om færdselsuheldet klokken 12.36. Det oplyser Mads Hessellund, der er vagtchef ved Nordjyllands Politi. Kat løb ind i hjulet Klokken 13.06 fik politiet en ny anmeldelse om et færdselsuheld. Denne gang var der tale om en soloulykke på Bakkevej ved Stae, tæt på Vodskov. En motorcyklist var væltet på vejen, men havde kun pådraget sig småskrammer ved faldet. Motorcyklisten var kommet kørende med lav fart på vejen, da en kat pludselig løb ud foran motorcyklen. Katten løb direkte ind i forhjulet, og det fik motorcyklen til at vælte. Manden er kørt på skadestuen, hvor han bliver tilset efter uheldet, men ifølge Mads Hessellund fra Nordjyllands Politi, så er der tale om mindre skader. Tidligere i dag kom en anden trafikant også galt afsted, da to ponyer pludselig stod på vejen. Den historie kan du læse her: